
Πέμπτη, 27 Αυγούστου 2026

ΔΕΛΤΙΟ ΤΥΠΟΥ

Θάνατος άνδρα στη Χαλκιδική - Τραυματισμός αλλοδαπής χειριστή θαλάσσιου μοτοποδήλατου στη Χαλκιδική – Πτώση ανήλικου στη θάλασσα – Μηχανική βλάβη Ι/Φ σκάφους στην Κέρκυρα – Μηχανική βλάβη Ι/Φ σκάφους στην Ηγουμενίτσα – Σύλληψη αλλοδαπού στο Ρέθυμνο - Διακομιδές ασθενών

	Τις απογευματινές ώρες χθες, ενημερώθηκε η Λιμενική Αρχή των Νέων Μουδανιών ότι ένας 88χρονος αλλοδαπός (υπήκοος Σουηδίας) ανασύρθηκε χωρίς τις αισθήσεις του, από τη θαλάσσια περιοχή «ΝΕΑ ΚΑΛΛΙΚΡΑΤΕΙΑ» του Δήμου Νέας Προποντίδας Χαλκιδικής. Ο 88χρονος διακομίστηκε με ασθενοφόρο όχημα του ΕΚΑΒ στο Κέντρο Υγείας Νέων Μουδανιών, όπου διαπιστώθηκε ο θάνατός του. Από το Β’ Λιμενικό Τμήμα Μουδανιών του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης.

*****
	Τις απογευματινές ώρες χθες, ενημερώθηκε η Λιμενική Αρχή των Νέων Μουδανιών για τον τραυματισμό μίας 36χρονης αλλοδαπής (υπηκόου Σερβίας) χειριστή θαλάσσιου μοτοποδήλατου (jet ski) στη θαλάσσια περιοχή Γλαρόκαβου του Δήμου Κασσάνδρας Χαλκιδικής. Συγκεκριμένα, η 36χρονη τραυματίστηκε στο κεφάλι μετά από πτώση της στη θάλασσα κατά τη διάρκεια χειρισμών του jet ski, με αποτέλεσμα να χάσει τις αισθήσεις της. Στην 36χρονη αρχικά παρασχέθηκαν οι πρώτες βοήθειες από τον σύζυγό της και τον υπεύθυνο της επιχείρησης εκμίσθωσης θαλάσσιων μέσων αναψυχής και στη συνέχεια διακομίστηκε με ασθενοφόρο όχημα στο Κέντρο Υγείας Κασσάνδρας, ακολούθως στο Γενικό Νοσοκομείο Χαλκιδικής και από εκεί στο Γενικό Νοσοκομείο Θεσσαλονίκης Παπανικολάου, όπου παραμένει για εξετάσεις. Από το Β΄ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης που διενεργεί την προανάκριση, συνελήφθη ο 53χρονος υπεύθυνος της επιχείρησης, για παράβαση των άρθρων 306 «Έκθεση» και 314 «Σωματική βλάβη από αμέλεια» του Π.Κ., καθώς εκμίσθωσε το θαλάσσιο μοτοποδήλατο στην 36χρονη, χωρίς εκείνη να κατέχει την προαπαιτούμενη από τη κείμενη νομοθεσία άδεια χειρισμού ταχυπλόου σκάφους.

*****
	Τις βραδινές ώρες χθες, ενημερώθηκε η Λιμενική Αρχή της Θεσσαλονίκης για τη πτώση ενός 17χρονου ημεδαπού στη θάλασσα στην παραλία Λευκού Πύργου. Στελέχη Λ.Σ.-ΕΛ.ΑΚΤ. έσπευσαν στο σημείο, όπου εντόπισαν τον 17χρονο να έχει ήδη εξέλθει στη στεριά έχοντας τις αισθήσεις του. Στη συνέχεια, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Θεσσαλονίκης «ΑΓΙΟΣ ΔΗΜΗΤΡΙΟΣ», για ιατρική περίθαλψη. Προανάκριση διενεργείται από το Κεντρικό Λιμεναρχείο Θεσσαλονίκης.

*****
	Τις βραδινές ώρες χθες, ενημερώθηκε η Λιμενική Αρχή της Κέρκυρας για μηχανική βλάβη ενός ιστιοφόρου (Ι/Φ) σκάφους σημαίας Τουρκίας με 3 αλλοδαπούς (υπηκόους ΗΠΑ) επιβαίνοντες, στη θαλάσσια περιοχή βόρεια των Αλυκών Λευκίμμης. Στο σημείο έσπευσε ένα Ναυαγοσωστικό σκάφος Λ.Σ.-ΕΛ.ΑΚΤ. (Ν/Γ), το οποίο εντόπισε το Ι/Φ με τους επιβαίνοντές του καλά στην υγεία τους. Στη συνέχεια, το Ι/Φ κατέπλευσε αυτοδύναμα στη μαρίνα Γουβιών Κέρκυρας, συνοδεία του Ν/Γ, όπου προσέδεσε με ασφάλεια. Από το Κεντρικό Λιμεναρχείο Κέρκυρας,  απαγορεύτηκε ο απόπλους του Ι/Φ σκάφους μέχρι την προσκόμιση πιστοποιητικού αξιοπλοΐας από τον αρμόδιο νηογνώμονα.

*****
	Τις βραδινές ώρες χθες, ενημερώθηκαν οι Λιμενικές Αρχές της Κέρκυρας και της Ηγουμενίτσας για ακυβερνησία λόγω μηχανικής βλάβης ενός ιστιοφόρου (Ι/Φ) σκάφους σημαίας Γερμανίας με 4 αλλοδαπούς (υπηκόους Γερμανίας) επιβαίνοντες, στη θαλάσσια περιοχή 1,5 ν.μ. νοτιοανατολικά των Παξών. Στο σημείο έσπευσαν δύο Περιπολικά σκάφη Λ.Σ.-ΕΛΑ.ΚΤ (ΠΛΣ), το κρουαζιερόπλοιο «SEABORN QUEST» σημαίας Μπαχάμες, καθώς και το σκάφος «ΓΟΡΓΟΝΑ» Τ.Π. 383Α, προς παροχή συνδρομής. Το Ι/Φ κατέπλευσε με ασφάλεια στο νέο λιμένα Γάιου Παξών με τη συνδρομή του «ΓΟΡΓΟΝΑ» και συνοδεία του ΠΛΣ. Από το Λιμενικό Σταθμό των Παξών απαγορεύτηκε ο απόπλους του Ι/Φ σκάφους μέχρι την προσκόμιση πιστοποιητικού αξιοπλοΐας από τον αρμόδιο νηογνώμονα Από το συμβάν δεν υπήρξε τραυματισμός και δεν διαπιστώθηκε θαλάσσια ρύπανση. 

*****
	Τις πρώτες πρωινές ώρες σήμερα, συνελήφθη ένας 45χρονος αλλοδαπός (υπήκοος Γερμανίας) για παράβαση του άρθρου 337 παρ. 1 του Π.Κ. «Προσβολή της γενετήσιας αξιοπρέπειας ανηλίκου» από στελέχη της Λιμενικής Αρχής του Ρεθύμνου, κατόπιν έγκλισης που υποβλήθηκε από έναν 13χρονο ημεδαπό για περιστατικό που συνέβη στον Ενετικό λιμένα Ρεθύμνου. Προανάκριση διενεργείται από το Λιμεναρχείο Ρεθύμνου.

*****
	Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-21χρονης, από τον όρμο Πεύκου Σκύρου στο λιμάνι της Κύμης, με το Ε/Π-Τ/Ρ «ΚΥΜΟΘΟΗ» Ν.Ρ. 73,
-44χρονου και 34χρονης, από το λιμάνι της Σκοπέλου στο λιμάνι του Βόλου, με το Τ/Ρ «ΑΓΙΟΣ ΔΗΜΗΤΡΙΟΣ» Τ.ΣΚ. 190Α’,
-22χρονης, από το λιμάνι της Μυκόνου στο λιμάνι της Σύρου, με το Ε/Γ-Τ/Ρ «ΔΗΛΟΣ ΕΞΠΡΕΣ» Ν.Π. 10032,
-59χρονου, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛΑ.ΚΤ.,
-76χρονου, από το λιμάνι της Πάτμου στο λιμάνι Πυθαγορείου Σάμου, με Περιπολικό σκάφος Λ.Σ.-ΕΛΑ.ΚΤ.

